**Бауыржан Жақып, ақын,**

**Әл-Фараби атындағы ҚазҰУ ректорының кеңесшісі,**

**ҚР ҰҒА корреспондент мүшесі, филология ғылымдарының докторы, профессор**

**«СЕНДЕЙ САҢЛАҚ ӨМІРГЕ КЕЛЕР МЕ ЕКЕН ҚАЙТАДАН...»**

***(Ақын Төлеген Айбергеновтың туғанына 80 жыл)***

Алғаш Төлеген Айбергенов есімімен мектеп қабырғасында таныстым. Абай елінің түкпір шалғайындағы Бестамақ ауылындағы кітап дүкенінің сөресінде тұрған «Аманат» атты бір тал алқызыл гүлмен безенген сары мұқабалы кітап көзіме оттай басылды. Сатып алдым да үйге келіп, бір деммен оқып шықтым. Кітаптың алғысөзінде жазылған мақаладан ақынның небәрі отыз жасында өмірден озғанынан хабардар болдым. Әрі қарай әр парақты ашып, тылсым бір дүниеден құйылып, түйдек-түйдегімен төгіліп түсіп жатқан өлең шумақтарын оқығанда, бірде тамағыма ащы жас кептеліп, бірде жанарымнан шық тамып, жан-дүниемде астаң-кестең бір қопарылыс болғаны бар. Ақын жаны Арал теңізі болып жал-жал толқындарын жағаға соғады, Бесқарағай ормандары болып төбесімен сарқырайды, киелі Түркістан шаһары болып көне замандар қатпарынан сыр тартады, Маңғыстау мұнаралары болып жаңа ғасырға жол салады, бірде Әму, бірде Сыр болып қазақ даласын еркін шарлайды, бауырлас Қарақалпақ жеріне бауырын бір төсеп алып, Байқоңырдан зымыран болып ғарышқа, түу-түу алыс құс жолын бағытқа алып самғай жөнеледі, Қаскелеңнің тарғыл тасына жан беріп, Медеудің бұрқыраған үкілі басына сабылып саз алыстарға сапар тартады.

Бір кедергісіз, ерекше екпінмен, адуынды асау мінезбен, кейде жібектей жайлы леппен санаңа күміс сәуле сіңіріп, жан-дүниеңе тазалық пен пәктіктің, туралық пен адалдықтың гүлін егетін өлеңдер. Сонда, осыдан отыз жылдай бұрын, шын ақын осындай-ақ болатын шығар деп түйгенмін көкейіме.

Жылдар жылжып өтіп жатты. Қазақ поэзиясының аспанында неше алуан жұлдыздар жарқ етті. Ал Төлеген жұлдызы ақынның ақ көкірегінен саулап түскен күйі өз биігінен сәуле шашып, қазақ әдебиетіндегі соншалықты жарық, соншалықты нұрлы да шуақты тұтас бір әлемін қалыптастырды. Өзінің қамшының сабындай қысқа, азғантай ғұмырын түгелімен қасиетті өлеңге арнап кеткен Төлегендей тұлға сирек қазақта. Өзі көзі тірісінде лайықты бағасын ала алмай кеткен талант, өзі өткеннен кейін елінің ерекше құрметіне бөленді де. Сонау бір жылдары әдебиетіміздің аға буын өкілдері ұлы Ғабең (Ғабит Мүсірепов): «...Амал бар ма, біз, қазақ әдебиеті, екі-үш дарыннан ерте айырылдық. Олар – Абдолла, Баубек, Төлеген», - деп жазса, абыз ақын Әбділда Тәжібаев: «...Біз поэзиямыздың тағы бір алтын тұтқасын аштық. Аштық та, Төлеген дүниесін көрдік», - деп тебіренді.

Ақиық ақын Төлеген Айбергенов 1937 жылы 8 наурызда Қарақалпақ елінің Қоңырат ауданы, Хорезм совхозының Чкалов бөлімшесінде дүниеге келген. Төлегеннің әкесі Айберген Ақтөбе облысы Байғанин ауданының тумасы. 1927-28 жылдардағы зұлмат кезінде қаншама қазақ отбасы Жем-Сағыз бойынан Өзбекстан, Түркменстан елдеріне үдере көшуге мәжбүр болғанда, Айберген ақсақал да Қарақалпақстан жеріне табан тірейді. Көз көрген азаматтардың естеліктеріне қарағанда, Айберген ақсақал ауыл-аймағына сыйлы, есепке жүйрік, ақылды, парасатты, зерек адам болған деседі. Әсіресе, ол кісінің ерекше бір қасиеті – ауа-райын алдын-ала болжап, егінді жинайтын уақытты дөп басып айтады екен. Анасы – Жібек болса, қазақ халық ауыз әдебиетін терең білген, көрікті, жарқын жүзді, асқан мейірімді жан болыпты. Жібек ананың жақын-жұрағат, туыс-жекжат қайтыс болғанда, жоқтау жырларды табан астында ұйқастыра төгетін суырып салма ақындығы да бар екен. Айберген ақсақал шаңырағынан тараған төрт перзенттің ішіндегі жалғыз ұл, әрі кенжесі – Төлеген. Үміт, Мақпалша, Балқия атты үш апасы болған. Ақын «Апаларыма» атты өлеңінде:

«Мен ұл ем. Сендер ең үш тамаша елік,

Төртеуміз бір әкенің баласы едік.

Төрт тағдыр қайғысы мен қуанышын

Өстік біз бір омыраудан таласа еміп.

Есейткен жетті күндер сыр ақтарып,

Қалдым мен қоштасарда бір-ақ танып.

Таралып шартарапқа жолдар шықты.

Сендердің бұрымдарың сияқтанып...», – деп толқиды. Апалары тұрмысқа шығып, бөлек түтін түтетеді. Сол үш апасынан тараған ұрпақтар еліміз тәуелсіздігін алғаннан кейін Алматы төңірегіне қоныс аударып, қазір Ақши, Шамалған елді мекендерінде өсіп-өрбіп отыр.

9-сыныпта оқып жүргенде әкесі Айберген ұзаққа созылған ауыр науқастан қайтыс болады да, ақын Жібек ананың тәрбиесінде өседі. Мектеп бітіргеннен кейін арман қуып Ташкен шаһарына келіп, 1954 жылы Низами атындағы мемлекеттік педагогикалық институтының тарих-филология факультетіне оқуға түседі. Өлеңдегі алғашқы қадам алысы да осы студенттік кезінде көрінеді. Алдымен өзінің жеке қойын дәптеріне, альбомдарға жыр шумақтарын жазып жүрген жас ақын сол уақыттың өзінде ірі әдебиетші, ақындардың көзіне ілігеді.

Алғашқы өлеңдері «Бір шоферге», «Бір қызға» деген атпен Сарыағаш аудандық «Қызыл Ту» газетінде жарияланады. Сол алғаш тасқа басылған өлеңдерінің өзінде:

Қарай берші жайтаңым,

Көңілімді қайтармай.

Көп қой менің айтпағым,

Жүрген саған айта алмай.

Көз тілімен көріктім,

Көңіліңе салдым ба ой?

Лағындай еліктің

Елең ете қалдың ғой», - деп риясыз көңілден шын ақтарылады. Мұнан кейін 1958 жылдың 14 қарашасындағы «Қазақ әдебиетіне» суретімен топтама өлеңдеріне ақын Дихан Әбілов былай деп бата беріпті:

«Ташкенттің Низами атындағы мемлекеттік педагогтік институтының 5 курс студенті Айбергенов Төлеген жуырда Алматыға келіп Қазақстан Жазушылар одағына өзінің қолжазба өлеңдерін ұсынды.

Төлеген соңғы екі-үш жылда ғана өлең жазуға әуестене бастаса да, оның табиғат, махаббат лирикалары, Қазақстан туралы циклі, кейбір арнау өлеңдері ақындарымыздың жылы назарын аудартты. Оның «Сүю», «Күз», «Алматыға», «Қыс», «Жазғы кеште», «Орман» атты шағын лирикаларында жас талаптың өзіне тән бояуы мен нақышы бар, жаңа өрнек, жаңа леп барлығы қатты қуантты бізді. Төлегеннің ізденіп, өзінше жазуға, жаңа ой айтып, өлеңге түйін жасай білуге талпынған талаптары бірсыпыра өлеңдерінде сәттілігімен сүйкімді.

Төлегеннің өлеңдерін поэзия секциясы талқылап, авторға ақыл-кеңес берді. Өлең циклдарын әдебиет газетіміз бен журналға ұсынды.

Қадамың құтты болсын, Төлеген!

Көп оқып, көп ізден, көп үйрен. Шабыт жалының лаулап тұрған шағыңда бар даусыңмен әсем шырқа, Төлеген!»

Ал 1958 жылдың 2 желтоқсанында жас ақынның бір топ өлеңі ғалым Есмағамбет Ысмайыловтың: «Бізде өлең жазатын жастар аз емес». Ал Төлеген Айбергенов соның ішінде алғашқы қадамын сәтті бастаумен көзге түскен талапкер. Оның жылы, тартымды лирикалары болашақ өрісін байқатқандай: жастарға ортақ сезімді, өмірге құштарлықты жырлағыш қанатты поэзияның лебі еседі. Жастардың жалынды жігері, достық-махаббаты, ізгі адамгершлік қасиеті Төлеген лирикаларының негізгі идеялық мотиві сияқты. Біз оның «Қыс көрінісі», «Алатауға», «Алматым», «Әуедегі айқас» сияқты өлеңдерін ықыластана оқимыз», - деген сәт сапар, жылы лебізімен жарық көреді.

Сөйтіп студент кезінде-ақ тәңір берген талантымен таныла бастаған ақын өзімен бес жыл Ташкентте бірге оқыған Үрниса Оразалиевамен 1959 жылдың шілде айында тағдыр қосып, Қарақалпақстанның Қоңырат ауданына қайта оралады. Орджоникидзе, Қоңырат орта мектептерінде 1962 жылға дейін мұғалімдік қызмет атқарады. 5 жыл шалғайда болып, туған өлкесіне қайта оралған ақын жүрегінен кіндік қаны тамған жеріне деген ыстық махаббаттан неше алуан жырлар көзден шыққан мөлдір бұлақтай қайнап шығады.

Кегейлім жердің еркесі,

Жас жаным толқып тұр менің.

Бердақтың сүйген өлкесі,

Әжнияз айтқан жыр ма едің?!

... Өзіңді көріп кеудеме

Дүрсілі қонып жүз аттың,

Осынау сұлу өлкеңе

Өлеңнің қызын ұзаттым.

...Жаныңда әкем жорға атпен

Жортып бір өткен Кегейлі,

Атаның жолын жалғап мен

Елтіп бір жеткен Кегейлі.

Қырыңда анам қыз күнін

Қыздырып өткен Кегейлі.

Келем деп қайтып, түз гүлін

Үздіріп кеткен Кегейлі!..

Су алған сайда әжемнің

Сырғасы қалған Кегейлі,

Сырласы қалған Кегейлі,

Мұңдасы қалған Кегейлі.

Әмудің арғы бетінен

Арқалап келдім көп ойды.

Жүректің ыстық отымен,

Мархабат, қарсы ал, Кегейлі!

Көркімді көріп қуанған

Баладай кемпір-шалдар-ай,

Алыстан келген нарлар-ай,

Арыстан кеуде жандар-ай.

Жаралу шарт па егіз боп,

Туысқа мен де ғашық ем.

Тербеліп кеттім теңіз боп,

Сүйдім де көздің жасымен...

Шаттыққа толы шақтарды ең

Өткіздім сенде, қыр бастым.

Сыбдырлап тұрған бақтармен,

Сыбырлап тұрып сырластым.

Міне, туған жерін аңсап жеткен ақын жүрегінің лүпілі – осы. Бастан-аяқ кідіріссіз бір леппен оқылады. Әрі осы жыр жолдарында атамекенге деген соншалықты құштарлық, өзі дүниеге келген өлкеге деген ғажайып іңкәрлік бар. Өлеңдегі жаныңды жұлқып алға тартатын өмірдің өз ағысындай екпін, ішкі ұйқас пен сыртқы ырғақ астаса, біте қайнаса қатар өрілген өзгеше әуез бен нақыш жүрегіңді баурайды.

Төлеген ақын қалам ұстап жыр жазуға ерекше дайындықпен келген. Абай мен Навои, Қарақалпақ әдебиетінің классиктері Бердақ пен Әжнияз жырларын, шығыстың кесек шайырларын, батыстың ірі тұлғалы ақындарын, қазақ халқының ауыз әдебиеті мен жыраулық поэзиясынан терең сусындап барып қанат қаққан. Оған Төкеңнің көзін көргендердің естеліктерінде көп-көп дәйек-дәлелдер бар. Ақынмен бірге болған сәттерін тебірене жазған қаламгер Балта Исаұлы былай еске алады:

«...Төлеген де сол қазақтың бірі ғой, домбыраны көргенде арқасы қозып, алқалы топқа түскендей жыр күмбезіне көз тігер еді. Арғы Мұрын жырау, бергі Сыр бойының сүлейлері, Жайық жайсаңдары мен Атырау өнер алыптарының сыр сандығын аша түседі. Майлы мен Құлыншақ қожалар, Шораяқтың Омары, Балқы Базар, Әбубәкір Кердері, Қаңлы Жүсіп пен Кете Жүсіп, Тұрмағамбет, Шернияз бен Махамбет, Мұхиттың аруақтарына сыйынып, бүгінгі Әбділда жырларына ауысатын. Сонда тыңдаушысына жаңағы жыр маржандарынан шашу шашып, құлақ құрышын қандырады...»

Белгілі мемлекет және қоғам қайраткері, халық жазушысы Әбіш Кекілбаев өз естелік мақаласында ақын шығармашылығының тереңнен тамыр тартып жатқандығын, сөйтіп өзіндік қолтаңбасын қалыптастыра алғандығын ерекше тебіреніспен жеткізеді.

«... Т. Айбергеновтің барынша дара, барынша сара талантынан да қазақ өлеңінің арғы-бергідегі бірталай кесек мінездерін көреміз. Оның ырғағының өзінде сонау көз ұшындағы көнемен алыстан сіңісіп жатқан ежелгілік бар; сонау тереңнен шыққан тебіреністің теңіз толқынындай әлденеше тербетіліп, әлденеше бүктетіліп барып айтылатын буын-буын, жота-жота ырғақтары, Қашағанның қайсар жырын («Мен – анау ақ айдында аршындап жүзген ақ параход, Сен – судағы жаман бүлк-бүлк еткен бударка, жайпармын да кетермін») еске салады. Ол жалғыз қазақ поэзиясының ғана емес, жастайынан мол сусындаған шығыс поэзиясының мелодикасын да шебер құбылта білген. Бірақ, бұның бәрі көнені жамап көктеу емес, өз үлгі, өз таңбасын табу харекеті. Т. Айбергенов творчествосы қазақ өлеңінің техникасына, мелодикасына өзіндік жаңалықтар енгізді. Ал Т.Айбергеновтегі теңізді теңселтіп, шалқарды шайқалтардай қуатты екпін қазақ поэзиясына ежелден тән қасиетті, бірақ, соңғы жылдары қазақ топырағында әр алуан жақсы ақындар қанша көбейгенмен, осы бір қазақша айтқанда, аруақты серпін, арқалы өлең Қасымнан кейін көрінбей кетіп еді...»

Төлеген ақынның ерекше бір қасиеті - өзінен бұрынғы дәстүрлі жыр дарияларының тұтас өлең, дастандарын жатқа оқитындығы болған екен. Өзінің көкейінен шыққан небір інжу-маржандарды мүдіріссіз оқып, тыңдарманды таң қалдырған кездері көп болған. Ақынның жары, марқұм Үрниса апам бұл қыры туралы: «Төлеген үйге қандай қонақ келсе де, әңгіменің басын өлеңге әкеліп тірейді. Бірде ақын Тоқаш Бердияров қонаққа келген. Төлеген екеуі аз ғана әңгімеден кейін өз өлеңдеріне кезек берді. Бір уақытта қарасам, Тоқаш ағамыздың қолында Ілиястың кітабы, ал Төлеген «Дала» поэмасын соңынан басына қарай жатқа оқып отыр екен. Ол Әбділда ағасының жырларын да жанындай жақсы көруші еді. Бір жақсы адам туралы немесе жақсы творчество жайында сөйлегенде Әбекеңнің өлеңдерін оқып, тыңдаушысына мойындатып отыратын»..,- деп еске алатын. Жас ақынға алғаш бата беріп, өршіл өлеңдерінің алғаш тұсауын кескен де, «Арман сапары» атты тұңғыш кітабын шығару туралы Жазушылар одағындағы мәжіліске төрағалық еткен де Әбділда Тәжібаев болған. Төлеген студент кезінде-ақ, өзінің өлеңдегі ұстазына:

«Бала боп дүниеге жаралғалы,

Ақпейіл көріп келем адамдарды.

Авторын сүйгендіктен жүрмін қазір,

Қолтыққа қысып ұйықтап «Аралдарды»,- деп жүрекжарды жырын арнаған.

Айбергенов өрнектеп берген мынандай ақындық формуласы жылдардан жылдарға, ғасырдан ғасырға аттап келеді:

Ақын боп өмір кешіру оңай деймісің, қарағым,

Аузында болу бұл өзі сыздаған барлық жараның.

Көкірегіңе құйып-ап әлемнің асқақ бар әнін,

Қосудың арпалысы бұл – тоғыспас жолдар торабын.

Нахақтан күйіп баратса, нұрлы күн үшін бір тұтқын,

Кес-кестеп барып кеудеңді оғына тосу мылтықтың.

Қалдырмау үшін ұятқа күнәсіз мынау дүниені,

Жамау ғып басу өзіңді аузына барлық жыртықтың.

Ақын сол өзі жазған теңдеудің шешімін іздеп шағаладай шарқ ұрды. Қысқа ғұмырында қыруар жыр жауһарын қалдырып, сол теңдеудің шешімін тапқандай да болды. Оған дәлел Төлеген ақынның аста-төк сезімге суарылған, жүректен жүрекке жететін алуан қырлы адуын жырлары.

Т. Айбергенов поэзиясының тағы бір қыры – оның табиғат көріністерін сөзбен суреттейтін пейзажист-ақын екендігі. Ақын жырларын тың теңеулер мен тосын салыстыруларға толы, жансызға жан бітіретін, тілсізге тіл бітіретін ғажайып кең полотнолы картиналары – соның айғағы.

Ұқсаған көктегі Ай асқан шамға –

Аспанға бейне шоқтан басқан таңба.

Жұлдыздар жез шегедей жымыңдаған,

Шашылған ақ шекердей дастарқанға.

...Суытқан дала жатыр тымауратқан,

Мұртына теректердің қырау қатқан.

Айналып қуғыншы жел жүгіріп жүр,

Әупілдеп үрген иттей құр аулақтан.

\*\*\*

Не деген мынау сән-көрік,

Ақ қайың қандай аяулы.

Төбеден көзін төңкеріп,

Аспан тұр алпыс бояулы...

Белестен қосты ән құрақ-тал

Тел өскен қатар құрбыдай.

Бұлқынып жатқан бұлақтар

Бұралып жатқан бұрғыдай...

\*\*\*

...Аппақ қарды омбылап,

Көктем іздеп келем мен.

\*\*\*

Алдыңда Ай дірілдеп ұзақ таңға,

Не жетсін айдын көлден құс атқанға,

Сол құсы құрғырыңды атпасаң да,

Өзіңді құс атқанға ұсатқанға...

\*\*\*

Ақ самалдар, аңқыған ақ самалдар,

Ақ самалдар, ақ бұлақ, ақша қарлар.

Тырна даусын шақырып,

Омырауымнан

Ойнақ салып барасың, пәтшағарлар.

Ақ самалдар, аңқыған ақ жаңбырлар,

Ақ жаңбырлар, толқыған тоғжан қырлар...

Ақын теңіз тақырыбына келгенде, бәйгенің алдын бермес арғымақтай көсіле шабады.

Қарайтын барша құмартып

Теңіз бе, ей, мынау тулаған.

Сыңғырлап келіп сыр айтып,

Сыпсыңдап жатыр су маған...

\*\*\*

Саз аңсап жүрген тереңнен,

Сазан көз мөлдір көл ем мен.

Дәл қазір бүкіл денеммен

Теңізді сезіп келем мен...

Төндіріп қатер кемеңе,

Лап берсе сансыз тірі қыр.

Ойнақ сап тура төбеңе,

Шапшиды үрей құрығыр.

Кейбір өлеңдерінде сөз образы тұтас дала образына ұласады. «Дала кешіндегі көріністер» өлеңі – соның дәлелі:

Жылқышы ағады белдерден

Табынын шұрқыратып.

Мама қаз ұшады көлдерден

Мамығын бұрқыратып,- деп басталып,

...Тұрғандай «Әй, осы сен бала ма?» -

Деп барлық от сөнбеген.

Мен осы кемеңгер кең далама

Айналып кетсем бе екен! – деп аяқталатын өлеңде, ақынның өзі де кең далаға айналып кеткендей әсерде қаласың. Ақын мен табиғат арасындағы шекараның қосылып кетуінің өзін – қайталанбайтын құбылыс ретінде қабылдаған ләзім.

Төлеген ақынның сөзбен тұрғызған ескерткішінің бірі – «Сағыныш» толғауы. Мұнда сағыныш образы сомдалады.

Қажет жерінде қатыгездік пен қаталдық керек десек те,

Адамның заңғар ұлылығын сен сағынышымен есепте.

Онсыз сен тіпті тұлпар да болсаң қосыла алмайсың қатарға,

Әуелі әбден сағынып алмай шығушы болма сапарға.

Сағынбай барсаң, теңіз де сенің тебіренбес жастық шағыңдай,

Бұлбұлдың даусын есіте алмайсың, бауларға кірсең сағынбай.

Сағынбай барсаң, таулар да алдыңнан шықпас асқақтап,

Ойлауы мүмкін дүниені мынау кеткен екен деп тас қаптап...

Осындағы жүректен толқын атып шыққан жыр жолдарында адамның туған жерін сағынуы, бабалардың ұрпағын сағынуы, өлінің тіріні, тірінің өліні сағынуы, перзенттің бүкіл дүниені сағынуы, қыстың көктемді сағынуы, қараңғылықтың жарықты сағынуы, ата-ананың сәбиін сағынуы, ғаламзаттың адамзатты сағынуы – бәрі-бәрі ақын сомдаған сағыныш образына сыйып кеткен. Бәрінен де жарық дүниеге деген адам баласының ғажайып құштарлығы, мәңгі өлмес іңкарлығы бар мұнда.

Тың теңеулер мен соны эпитеттерге толы бұл толғаудың:

Жалғасын сен айт бұл асқақ әннің,

жабылып кетсем егер мен

Ғұлама жылдар судырлатқанда парағын, - деген жолдарын оқығанда, академик Зейнолла Қабдоловтың:

«...Ақынның асқақ жырын ғажайып ғұлама жылдардың шежірелі беттерінде сөйлеп тұрған сырға балап, осынау сыр жолдар парағы аударылғанда жабылып кетуі мүмкін екенін тыңнан тауып айту арқылы өлімнің өзін сылқым образға айналдырған Айбергенов өлеңдеріндегі су жаңа нұсқалықты эпитет көлегейлеп, көрсетпей тұрған жоқ, қайта айқындап, аша түсіп тұр», - деген бағалы тұжырымы еске түседі.

«Менің денем Менделеев ашпаған,

Металдардың қоспасынан тұрады»- дейтін ақын болашағын болжап кеткендей, өзінің қонар тұғырын белгілеп кеткендей көрінеді кейде.

Бір жетсе, менің ажалым жетеді

Найзағай оттарынан,

Сатқындар оқтарынан,

Өйткені мен теңіз боп ақтарылам...

Өле берсін күншілдер күйігінде,

Өз ғасырым өзімнің иінімде.

Ақ жаңбырлар тоздырған тау сияқты

Мен өлемін өзімнің биігімде,-

Бұл шын ақынның шындық алдындағы шырқыраған жан дауысы. Әйтпесе, тағдырлас, замандас ақын ағасы Мұқағали Мақатаев:

«Тұңғыш көрдім өлгенін шын ақынның,

Қызарып батты ертеңгі шығатын күн.

Торғай - өлең шырылдап бара жатты

Аузында ажал дейтін сұрапылдың»- деп жазбас та еді.

Т. Айбергенов қазақ өлең құрылысына сан алуан жаңалықтар әкелді. Оның ырғақ, буын, бунақ, ұйқас, әуен, әуез сияқты өлең өлшемдерін өз жүрегінен өткізіп жаңғыртуы – ақын шеберлігін айғақтайды.

Аруана жаудың қолына түссе ботасын шайнап

өлтіріп,

Қаралы мойнын қайтадан артқа бұрмастай

халге келтіріп.

Жеріне тартып отырады екен моншақтап

жасы боздаумен,

Омырауын шерге толтырып...

\*\*\*

О, менің байтақ мекенім,

Жанымның қаршығасы сен.

Шырқағым келіп кетеді,

Жазбаған ән шығарсың сен.

\*\*\*

Қателессең тартып отырған күйіңнен,

Керілдесіп қалады екен Адайлар.

Шақыртып алып ару қыздарын сонан соң

Бармағында от ойнар,

Күй сұрайды екен атойлар.

\*\*\*

Сен менің өзімді көрсең,

Тұрысым осы менің.

Ал мендегі ғаламат сезімді көрсең,

Шошыр едің!..

...Сен мендегі бауырмалдықты көрсең,

Баурайынан бар таудың сел күреген.

Жел өтінен желкен боп желбіреген,

Көлдерге айналар ең

Көктемде мөлдіреген...

Сөйтіп Төлеген ақын қазақ өлеңіне арна бұза келді, өткір де батыл мінезбен әдебиет есігін айқара ашып енді.

Төлеген жырларына ерекше сүйсініп, лайықты бағасын берген ақын ағаларының бірі Қуандық Шаңғытбаев:

«...Меніңше, Төлегеннің нағыз ақындық дарынын танытқан кезі «Маңқыстау саздары» деп аталатын жырларын жазған тұсы тәрізді. «Сырласу», «Шевченко – мұнай ордасы», «Мұнаралар», «Төстегі жаңғырықтар», «Күйлер», «Ей, менің ақын бауырым» деген романтикалық пафосқа толы өлеңдердің әрқайсысы қазіргі қазақ поэзиясының ең таңдаулы нұсқалары десек, асырып айтқан болмас еді», - деп жазыпты. Сол Маңқыстау сапарынан туған «Мұнаралар» өлеңіндегі:

«Кезім менің!

Жатырсың жырақты ашып,

Қызыл гүлді барады қыр ап қашып.

Жиырмасыншы ғасыр жүр

Маңқыстауда

Мұнаралар басына шырақ тасып», - деген жолдарын оқығанда, ақынның жыр күмбезінен тәуелсіз Қазақстанның бүгінгі күнін көріп тұрғандай әсерде қаласың.

«Бұл қазақта жігіттер бар нар қасқа», «Әуен мен ырғақ», «Жолдар, жолдар», «Жар бұрымы», «Семей», «Ата қонысында», «Ағыстар мен ғасырлар», «Қызғалдақ дәурен», «Жалғыздық», «Менің республикам», «Қыздар», «Бір тойым бар», т.б. қайталанбас өлеңдерінен болашақ ұрпақ әлі талай сусындайтынына кәміл сенесің. «Космонавт монологы» лирикалық поэмасы арқылы бүгінгі ғарыш ғасырына да құлаш ұрып, қалам тербегенінің куәсі боласыз.

Төлеген ақын 1962-1965 жылдары Оңтүстік Қазақстан облысы Сарыағаш ауданында мектеп директоры қызметін атқарды. Ал 1965 жылдың қыркүйегінен бастап Алматы облысы Қаскелең ауданына, кейін Алматыға келеді. Өмірінің соңында Қазақстан Жазушылар одағындағы әдебиетті насихаттау бөліміне орналасады. Сол қызметімен Қарақалпақстанға барғанда, 1967 жылы 29 тамыз күні мезгілсіз дүниеден озады. Ақынды жерлеу рәсіміне Қазақстаннан Дихан Әбілев, Саттар Сейтхазин, Мұқағали Мақатаевтар қатысады. Көзі тірісінде 1961 жылы «Жас дәурен» ұжымдық жинағында бір топ өлеңдері, «Арман сапары» (1963), «Өмірге саяхат» (1965) жыр кітаптары жарық көреді. Өзі қайтыс болғаннан кейін «Құмдағы мұнаралар» (1968), «Мен саған ғашық едім» (1970, 2005), «Аманат» (1975), «Бір тойым бар» (1981, 1989, 2003), «Бақшаға саяхат» (1985) т.б. кітаптары оқырманмен қауышты. Орыс тілінде «Мир созвездий» (1987), «Сад» (1990), Қытай Халық Республикасында араб қарпімен бір кітабы шықты. Өлеңдері украин, өзбек, қарақалпақ тілдеріне де аударылып басылды. 1974 жылы (қайтыс болған соң) Қазақстан Ленин комсомолы сыйлығының лауреаты атағы берілді. Ақын өлеңдері мектеп, жоғары оқу орындары оқулықтарына еніп, бүгінгі ұрпақпен бірге жасап келеді.

Марқұм Үрниса апам: «Төлеген қайтыс болған соң, мен «Лениншіл жастың» хат бөлімінде жұмыс істедім. Әдебиет бөліміне күніне кем дегенде жетпіс хат келсе, соның елуінде Төлегеннің аты жүретін», - деп еске алатын.

Танымал ақын Шөмішбай Сариев: «Шын мәнісінде, Төлеген Айбергенов біздің замандастарымыздың, құрбы-құрдастарымыздың жастық шағының, студенттік шағының ақыны. Жыл сайын келетін көктемдей жастық шақ та мәңгі. Айбергенов поэзиясы – мәңгі өлмейтін жастық шақтың поэзиясы. Көктемде оралатын аққу құстардың ақ қауырсынындай ғажайып поэзия. Асқар шыңға ұя салған, талмай көкке самғаған қыран қанатты поэзия», - деп толғанады.

2002 жылы 24 сәуірде «Егемен Қазақстанға» «Жиырмасыншы ғасыр жырлайды. Қазақ поэзиясының антологиясы» айдарымен Т. Айбергенов өлеңдері берілді. Соның алғысөзінде ғалым, қаламгер Сауытбек Абдрахманов: «Төлеген Айбергенов ...Жетпісінші жылдардың бас шенінде әдебиет ауылына ат ізін салған немесе студенттік дәурені сол шаққа тұспа-тұс келген буын үшін қазақ жырында дәл сол кезеңде дәл осыншалықты аяулы есім болмаған да шығар... Қолға қаламды сол тұста алған ақындардың арасында алғашқы жырларын Төлегенге еліктеп жазғаны, Төлегенше образды ойлауға, Төлегенше ұйқастыруға ұмтылғандары аз емес... Әрине, Айбергенов талантының басты құдіреті Төлегеннің адамға, жақсылыққа ғашық жүрегінде, баршаны бірдей құшағына алуға дайын тұрған дархан жанында, тиген жерін күйдіріп кетердей «мөлдір дерті» - Сағынышында.

Адамдарды оснышама сағына білген аяулы ақынды халқы да сағына береді, ардақтай береді», - деп жазған екен. 80-ші, 90-шы, 2000 жылдары қазақ әдебиетіне қалам ұстап келген ақындардың қай-қайсысы да Айбергенов поэзиясына соқпай өткен жоқ. Жас ұрпақ ақын өлеңдерін қастерлеп келеді.

Сол ұлтының аялы алақанындағы ұлы ақын Төлеген Айбергеновтің келер жылы 80 жылдық мерейтойы. Осыған орай түрлі әдеби шаралар еліміздің түкпір-түкпірінде басталып та кетті. Оңтүстік Қазақстан мемлекеттік педагогикалық институтында өткізіліп отырған бүгінгі ғылыми конференцияда ақын рухына тағзым етудің жарқын көрінісі.

Өмірден озғанына жарты ғасыр болса да ел жадынан жырлары өшпей, жаңа ғасырдың табалдырығынан аттап, халқымен бірге жасап келе жатыр.

О, өмір, жатқан жар салып,

Сүйем мен сені қаншалық.

Мәңгілік мені тұра бер,

Шығарып салып, қарсы алып, - деген жыр жолдарының ақиқатқа айналғандығы осы емес пе?!